**Latvijas austrumu pierobežas sociālekonomiskās attīstības un drošības stiprināšanas tematiskā komiteja**

(Ministru prezidenta 30.04.2024. rīkojums Nr. 2024/1.2.1.-158)

**SĒDES PROTOKOLS**

|  |  |  |
| --- | --- | --- |
| Rīgā  | Nr. 3 | 2024. gada 17. septembrī |

|  |  |  |
| --- | --- | --- |
| **Sēdi vada** |  |  |
| Viedās administrācijas un reģionālās attīstības ministre | – | I. Bērziņa |
|  |  |  |
| **Piedalās:** |  |  |
| **Tematiskās komitejas locekļi:**  |  |  |
| Aizsardzības ministrs  | – | A. Sprūds |
| Ekonomikas ministrijas parlamentārais sekretārs | – | J. Miezainis |
| Finanšu ministrijas parlamentā sekretāre | – | K. Ploka |
| Iekšlietu ministrs | – | R. Kozlovskis |
| Izglītības un zinātnes ministre | – | A. Čakša |
| Klimata un enerģētikas ministrs | – | K. Melnis |
| Kultūras ministrijas parlamentārā sekretāre | – | S. Grūbe |
| Satiksmes ministrijas parlamentārais sekretārs | – | Ģ. Dubkēvičs |
| Veselības ministrijas parlamentārais sekretārs | – | A. Uršuļskis |
| Zemkopības ministrijas parlamentārais sekretārs | – | N. Šmits |
|  |  |  |
| **Institūciju pārstāvji:** |  |  |
| Ārlietu ministre | – | B. Braže |
| Aizsardzības ministrija | – | L. Bērziņa |
| Ekonomikas ministrija | – | I. Baltābola |
| Izglītības un zinātnes ministrija | – | K. Strenga |
| Klimata un enerģētikas ministrija | – | A. Timofejeva |
| Satiksmes ministrija | – | V. Līpenītis |
| Viedās administrācijas un reģionālās attīstības ministrija | – | J. Butņicka |
|  |  | I. Oša |
|  |  | S. Spurķe |
|  |  | I. Dambīte-Damberga |
| Zemkopības ministrija | – | Ģ. Krūmiņš  |
|  |  | L. Jansone |
| Saeimas deputāts | – | E. Teirumnieks |
|  |  | A. Rancāne |
| Ministru prezidentes birojs | – | S. Draviņš |
| Valsts kanceleja | – | V. Pučka |
|  |  |  |
| **Protokolē** |  |  |
| Valsts kancelejas pārstāve | – | L. Milenberga |
|  |  |  |
| Sēdi sāk plkst. 9:00 |  |  |

**1. §**

**Rīcības plāna Latvijas Austrumu pierobežas ekonomiskajai izaugsmei un drošības stiprināšanai 2025.-2027. gadam projekts**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

### (J. Butņicka, I. Bērziņa)

Pieņemt zināšanai Viedās administrācijas un reģionālās attīstības ministrijas (turpmāk – VARAM) pārstāves sniegto prezentāciju un atbalstīt rīcības plāna projekta sabiedrības līdzdalības īstenošanu, pirms tās pilnveidojot plānu atbilstoši sēdē izskanējušiem priekšlikumiem divu nedēļu laikā pēc sēdes.

**2. §**

**Diskusija**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(A. Čakša, Ģ. Dubkēvičs, J. Miezainis, S. Grūbe, E. Teirumnieks, N. Šmits, Ģ. Krūmiņš, K. Melnis, B. Braže, A. Uršuļskis, K. Ploka, I. Bērziņa)

1. Pieņemt zināšanai komitejas locekļu un sēdes dalībnieku izteiktos viedokļus par izstrādāto plāna projektu un iespējamos virzienus tā pilnveidošanai sadarbībā ar attiecīgajām ministrijām, tai skatā atzīmēt:

1.1. izglītības un zinātnes ministres pausto viedokli, ka pierobeža plānā būtu jāskata sadalīti attiecībā uz teritorijām, kurās notiek lauksaimniecība, un kurās – ražošana. Ekonomika būtu jāskata caur drošības prizmu;

1.2. Satiksmes ministrijas pārstāvja teikto, ka ir plānots Daugavpils lidostas projekts, bet tā nav Satiksmes ministrijas augstākā prioritāte, ņemot vērā lielo nepieciešamo finansējuma apjomu 230 milj. *euro*. Prioritāte būtu vairāk savienot reģionu, izmantojot dzelzceļa pārvadājumus – nodrošināt jaunu, modernu ritošo sastāvu – un nodrošināt kvalitatīvus reģionālos pārvadājumus ar autobusiem. Tāpat ļoti svarīgs ir jautājums par ceļiem – SM plāno tuvākajos gados lielāku finansējumu novirzīt no SM budžeta ceļu pārbūvei, īpaši divējāda lietojuma ceļiem. Satiksmes ministrijai Latgale ir viena no prioritātēm;

1.3. Ekonomikas ministrijas pārstāvja pausto atbalstu plāna projektā paredzētajiem virzieniem, vienlaikus norādot uz finansējuma trūkumu ekonomiskajām programmām. Priekšplānā ir drošības pasākumi, kuriem finansējums ir piešķirts un kas nodrošinās kādā mērā arī vietējās ekonomikas izaugsmi un patēriņu. Pārējiem uz uzņēmējdarbības vidi vērstajiem pasākumiem būs izaicinājums Ministru kabinetā vienoties par papildus valsts budžeta finansējumu;

1.4. Kultūras ministrijas pārstāves teikto, ka nedrīkst aizmirst par cilvēkresursiem, sabiedrības saliedētību. Būtiski skatīt sadarbības projektus visas Latvijas mērogā. Sadarbības veicināšana plānā ir iekļauta, vajadzētu to vairāk veicināt;

1.5. Saeimas deputāta teikto, ka ministrijas sniegušas būtiskāku pienesumu plānam kopš komitejas iepriekšējās sēdes. Pauž bažas par ekonomisko rezultatīvo rādītāju sasniegšanas iespējām, ņemot vērā aktuālās tendences Latgalē. Aicina vairāk skatīties uz divējādā pielietojuma preču ražošanu. Aicina Aizsardzības ministriju aktīvāk komunicēt ar LTRK Latgales padomi un ražojošo industriju. Finansējums dažādos fondos Latgalei ir bijis augstāks nekā citiem reģioniem, ar finansējuma piesaisti nav tik labi sekmējies – nepieciešams saprast, kur ir šķēršļi, kāpēc gan pašvaldības, gan uzņēmēji neiesniedz projektus. To līdz plāna apstiprināšanai nepieciešams saprast. Saņemtas sūdzības no iedzīvotājiem par ceļu tīkla kvalitāti Latgalē – svarīgi risināt mobilitātei un ražošanai, īpaši A6 autoceļu. Latgales kongresa lēmumu izpildes padome ir sagatavojusi priekšlikumus plānam, kas pagaidām nav iesniegti oficiāli;

Industriālo parku vajadzētu veidot arī Rēzeknes valstspilsētā, ne tikai Daugavpils valstpilsētā un Augšdaugavas novadā. Nepieciešams spēcināt Daugavpils industriālā tehnikuma izglītības vietu Višķos – izveidot Industriālās smagās tehnikas centru Višķos. Tā ir iespēja veicināt sinerģiju ar militāro segmentu;

1.6. Zemkopības ministrijas pārstāvja teikto, ka daudziem pasākumiem plānā pietrūkst finansējuma. Mākslīgi radīt uzņēmējdarbībai vilkmi ir ļoti grūti. Redzam, ka ejam to ceļu, ka meklējam, ar ko nodarboties cilvēkiem reģionā, lai būtu vilkme. Jāsakārto iedzīvotājiem būtiskās mazās sadzīviskās problēmas. Latgalē maz pieder zemes latviešiem. Tuvākajā nākotnē mēģināt iedzīvināt Austrumu pierobežā kādas iniciatīvas ir ļoti problemātiski - lokācija nav droša, cilvēku trūkst un ir problēmas ar sakaru nodrošinājumu un ceļiem. Iespējams, atbalsts Austrumu pierobežā jākoncentrē uz robežas kontekstu, militāro jomu;

1.7. klimata un enerģētikas ministra minēto, ka jādod iespēja Austrumu pierobežā nepieciešamās lietas saražot Latgalē. Ir jāizvērtē iespēja iepirkumu lotes gatavot mazākā apjomā, lai to veicinātu;

1.8. Ekonomikas ministrijas pārstāvja teikto, ka patēriņš pierobežā ir viens no būtiskākajiem izaicinājumiem. EM strādā, lai būtu pieejams finansējums divējādā pielietojuma infrastruktūrai/precēm;

1.9. ārlietu ministres pausto atbalstu ministru vizītēm Austrumu pierobežā. Rēzeknes pagaidu administrācija un citas iestādes varētu kalpot kā dažādu sfēru cilvēku kopā savešanas instruments;

1.10. Veselības ministrijas pārstāvja norādīto, ka plānā VM ir pievērsušies cilvēkresursiem veselības aprūpē ar uzsvaru uz primārās veselības aprūpes stiprināšanu. Tiks atvērtas sešas jaunas ģimenes ārstu prakses Austrumu pierobežā. Ģimenes ārstu piesaistē tiek piemērots Austrumu pierobežai labvēlīgs koeficients. Papildus visā Latvijā tiek veikta jauno ārstu rezidentu piesaiste. Bez tam, plānā ir sadaļa par slimnīcu stiprināšanu, t.sk. Daugavpils slimnīca nonāks valsts paspārnē;

1.11. klimata un enerģētikas ministra aicinājumu optimizēt telpas Austrumu pierobežā veselības aprūpē;

1.12. Finanšu ministrijas pārstāves norādi, ka plānā ir iekļauti daudzi pasākumi, kuriem finansējums nav piešķirts un aicinājumu neradīt sabiedrībai priekšstatu, ka šiem pasākumiem finansējums būs. Aicina VARAM sazināties ar Finanšu ministriju par Rēzeknes un Latgales speciālo ekonomisko zonu, norādot, ka jau šobrīd ir sasniegts pieļaujamais valsts atbalsta līmenis.

2. Atbalstīt sēdes vadītājas priekšlikumu pārskatīt Daugavpils lidostas būvniecības termiņus un kopīgi ar atbildīgajām ministrijām attiecīgi precizēt plāna projektu, šobrīd plānojot sagatavošanās darbus.

3. Papildus finansējuma jautājumā sēdes vadītāja atkārtoti aicina visas ministrijas pārskatīt trūkstošo finansējumu plāna pasākumiem, izskatot iespējas tos pārvirzīt pēc 2027. gada, un izvērtēt programmas, kuru īstenošanai Austrumu pierobežā iespējams ieviest augstāku atbalsta koeficientu, un iesniegt VARAM attiecīgus priekšlikumus par to iekļaušanu plāna projektā.

Sēdi slēdz plkst. 10:20

|  |  |  |
| --- | --- | --- |
| Vides aizsardzības un reģionālās attīstības ministre | (paraksts\*) | Inga Bērziņa  |

\* Dokuments ir parakstīts ar drošu elektronisko parakstu